# **Selkotunnus Tiivistelmä selkokielellä**

Tämä on selkokielinen tiivistelmä tutkimuksesta,

jonka nimi on

*”On aina oltava 200 % parempi” –*

*Vammaisten ja kuurojen taiteilijoiden*

*toimintamahdollisuudet ja taiteilijapolut.*

Tutkimus on minun, Outi Salonlahden, opinnäytetyö.

Tutkin, millaiset mahdollisuudet

vammaisilla ja kuuroilla ihmisillä

on tulla taiteilijoiksi

ja työskennellä taiteilijoina.

## Tutkimuksen osallistujat

Olen kerännyt tietoa tutkimukseeni

kahdella tavalla:

1. Pyysin vammaisia ja kuuroja taiteilijoita

kirjoittamaan elämästään tarinan.

Lisäksi haastattelin taiteilijoita,

joille kirjoittaminen on vaikeaa.

1. Etsin tietoa

DuvTeaternin taiteilija-arkistosta.

DuvTeatern on ruotsinkielinen teatteri Helsingissä.

Taiteilija-arkistossa on tietoa

teatterin näyttelijöistä.

Tutkimukseen osallistui yhteensä 21 taiteilijaa.

He työskentelevät monilla taiteen aloilla.

Mukana on esimerkiksi

* muusikoita
* kuvataiteilijoita
* näyttelijöitä
* runoilijoita.

Tutkimuksessa on mukana naisia ja miehiä.

Noin puolet osallistujista

on suomenkielisiä

ja noin puolet ruotsinkielisiä.

Yhden osallistujan äidinkieli

on suomalainen viittomakieli.

Osallistujat ovat kuuroja

ja eri tavoin vammaisia taiteilijoita.

Mukana on esimerkiksi

liikuntavammaisia,

kehitysvammaisia,

ja aistivammaisia ihmisiä.

Jotkut olivat syntyneet vammaisina.

Toiset olivat vammautuneet

lapsena, nuorena tai aikuisena.

## Vammaisten ja kuurojen taiteilijoiden mahdollisuudet

Taiteilijaksi tullaan usein

opiskelemalla taidekoulussa.

Joskus vammaisten ja kuurojen ihmisten

on vaikeampi päästä opiskelemaan taidetta

kuin vammattomien ihmisten.

Tutkimuksen osallistujat kertoivat,

että opiskelu ei aina ollut helppoa.

Opiskelu oli hankalaa esimerkiksi silloin,

jos koulu ei ollut esteetön.

Esteettömässä koulussa

kaikkien on helppo opiskella.

On helppo liikkua, kuulla ja nähdä.

Ongelmia voi tulla vastaan

myös taiteilijan työssä.

Vammaisiin ja kuuroihin ihmisiin

kohdistuu monia asenteita

ja ennakkoluuloja.

Yleisö voi ihmetellä esimerkiksi sitä,

miksi laulaja istuu esityksen ajan.

Taidealan ammattilaiset saattavat ajatella,

että vammaiset ja kuurot taiteilijat

eivät voi tehdä samoja asioita

kuin muut taiteilijat.

Esimerkiksi yhtä vammaista näyttelijää

ei otettu teattereihin tai elokuviin näyttelemään

hänen vammansa takia.

Lisäksi taiteilijan työstä

on vaikea saada

tarpeeksi rahaa elämiseen.

Monet taiteilijat tekevät

taiteen lisäksi muita töitä.

Joillakin taiteilijoilla on eläke,

esimerkiksi työkyvyttömyyseläke.

Eläke voi olla yhtä aikaa

hyvä ja huono asia.

Sen avulla voi elää

ja tehdä taidetta.

Joidenkin taiteilijoiden mielestä

eläke kuitenkin rajoittaa liikaa.

Jos saa eläkettä,

voi saada vain pientä palkkaa.

Taiteilijoiden työhön vaikuttavat

myös vammaisille ja kuuroille ihmisille

tarkoitetut palvelut, esimerkiksi

* henkilökohtainen apu
* tukihenkilö
* viittomakielen tulkkaus
* kuljetuspalvelut
* apuvälineet.

On vaikea tehdä mitään työtä

tai opiskella,

jos nämä palvelut eivät toimi.

## Taiteilijapolut

Selvitän tutkimuksessa myös sitä,

millaisia taiteilijapolkuja

tutkimuksen osallistujilla on ollut.

Taiteilijapolku kertoo,

millä tavalla osallistujista tuli taiteilijoita.

Taiteilijapolkuun liittyy esimerkiksi

* millaisia harrastuksia taiteilijoilla on lapsena ollut
* mitä he ovat opiskelleet
* millaisia töitä he ovat tehneet.

Löysin tutkimuksessa

kolme erilaista taiteilijapolkua:

1. tyypillinen taiteilijapolku
2. ”erityinen” taiteilijapolku
3. vammautuminen sysää taiteilijaksi.

Tyypillisessä taiteilijapolussa

taiteilijat ovat harrastaneet taidetta,

kun he olivat lapsia.

He ovat menneet nuorina

opiskelemaan taidetta

ja sen jälkeen

he ovat työskennelleet taiteilijoina.

”Erityisessä” taiteilijapolussa

taiteilijat ovat käyneet

koulunsa erityisopetuksessa.

He ovat opiskelleet jonkin muun ammatin

kuin taiteilijan ammatin.

Koulutuksen jälkeen

he ovat työskennelleet

esimerkiksi työkeskuksessa.

He ovat kuitenkin sattumalta saaneet kuulla

jostakin paikasta tai yhdistyksestä,

jossa myös vammaiset ihmiset

tekevät taidetta.

Sitten he ovat päässeet

mukaan tuohon yhdistykseen

ja alkaneet työskennellä taiteilijana.

Vammautuminen sysää taiteilijaksi -polussa

taiteilijat ovat lapsena harrastaneet taidetta

ja ehkä jopa haaveilleet

taiteilijan ammatista.

He ovat kuitenkin päättäneet

mennä opiskelemaan jotakin muuta

kuin taidetta.

Opintojen jälkeen

he ovat menneet töihin.

Sitten he ovat joutuneet onnettomuuteen

tai sairastuneet.

Heistä on tullut jollakin tavalla vammaisia,

eivätkä he ole voineet

enää jatkaa sitä työtä,

jota he aiemmin tekivät.

Niinpä he ovat joutuneet miettimään,

mitä tekisivät seuraavaksi.

He ovat päättäneet palata taiteen pariin.

He alkoivat esimerkiksi opiskella taidetta,

ja työskentelevät nyt taiteilijoina.

## Lopuksi

Monet vammaiset ja kuurot taiteilijat

kohtaavat ongelmia ja jopa syrjintää.

Taiteilijoiden opiskeluun ja työhön

vaikuttavat esimerkiksi

* taidelaitosten ja esiintymistilojen  
  saavutettavuus ja esteettömyys
* taidealan ammattilaisten ja muiden ihmisten

asenteet ja ennakkoluulot

* se, miten lasten, nuorten ja taiteilijoiden koulutus

on Suomessa järjestetty

* vammaisille ja kuuroille ihmisille tarkoitetut palvelut.

Mielestäni kaikilla pitäisi

olla samat mahdollisuudet

tulla taiteilijoiksi

ja työskennellä taiteilijoina.

Tutkimuksen tulokset kertovat,

että kaikilla ei kuitenkaan vielä ole

samoja mahdollisuuksia.

Siksi kaikkien taiteen kanssa työskentelevien

täytyy yhdessä parantaa

vammaisten ja kuurojen taiteilijoiden mahdollisuuksia.